প্রক্রিয়া ব্যয় নির্ধারণ

প্রক্রিয়া ব্যয় নির্ধারণ হলো এমন একটি হিসাবরক্ষণ পদ্ধতি যেখানে উৎপাদনের প্রত্যক্ষ খরচ সরাসরি হিসাব করা হয় এবং পরোক্ষ খরচ সঠিকভাবে ভাগ করে দেওয়া হয়। সাধারণত এটি বড় ব্যাচের জন্য করা হয়, যেমন এক মাসে যত পণ্য উৎপাদিত হয়েছে তার জন্য মোট খরচ নির্ধারণ করা। এরপর সেই মোট খরচকে প্রতিটি ইউনিটের উপর সমানভাবে ভাগ করে গড় খরচ বের করা হয়। অর্থাৎ, প্রতিটি পণ্যের জন্য আলাদা আলাদা খরচ বের না করে, গড় খরচ হিসাব করা হয়। এটি কাজের খরচ (Job costing) পদ্ধতির বিপরীত, যেখানে প্রতিটি ইউনিটের আলাদা খরচ নির্ধারণ করা হয়। প্রক্রিয়া ব্যয় সাধারণত সেই সব কোম্পানি ব্যবহার করে যারা একই ধরনের পণ্য অনেক বেশি পরিমাণে তৈরি করে।

প্রক্রিয়া ব্যয় নির্ধারণ হলো এক ধরনের অপারেশন কস্টিং, যা ব্যবহার করা হয় উৎপাদনের প্রতিটি ধাপ বা প্রক্রিয়ায় পণ্যের খরচ নির্ধারণ করতে। CIMA অনুযায়ী, প্রক্রিয়া ব্যয় হলো এমন একটি কস্টিং পদ্ধতি যা সেই ক্ষেত্রে প্রযোজ্য যেখানে পণ্য বা সেবা ধারাবাহিক বা পুনরাবৃত্ত প্রক্রিয়ার মাধ্যমে তৈরি হয়। এখানে নির্দিষ্ট সময়ের মধ্যে উৎপাদিত ইউনিটগুলোর উপর খরচ গড় করে ভাগ করে দেওয়া হয়। এই পদ্ধতি মূলত সেইসব শিল্পে প্রযোজ্য যেখানে একই ধরনের (সমজাতীয়) পণ্য উৎপাদন হয় এবং উৎপাদন একটি ধারাবাহিক প্রবাহে চলে। একটি প্রক্রিয়াকে প্রতিষ্ঠানের একটি উপ-একক হিসেবে ধরা যায়, যেখানে খরচ সংগ্রহ ও হিসাব করা হয়।

 প্রক্রিয়া ব্যয় নির্ধারণের গুরুত্ব 
খরচ নির্ধারণ একটি গুরুত্বপূর্ণ প্রক্রিয়া যা অনেক কোম্পানি ব্যবহার করে উৎপাদন ও বিতরণে কোথায় কত টাকা খরচ হচ্ছে তা নজরে রাখতে। এই খরচগুলো বোঝা হলো সেগুলো নিয়ন্ত্রণ করার প্রথম ধাপ। তাই কোনো কোম্পানির জন্য তাদের পণ্য ও শিল্পের ধরন অনুযায়ী সঠিক খরচ নির্ধারণ পদ্ধতি বেছে নেওয়া খুবই জরুরি। একটি প্রচলিত পদ্ধতি হলো প্রক্রিয়া ব্যয় নির্ধারণ, যা অন্যান্য পদ্ধতি (যেমন কাজের ব্যয় নির্ধারন পদ্ধতি বা Job costing) থেকে কিছুটা আলাদা। প্রক্রিয়া ব্যয়ে ইউনিট খরচ গড় হিসেবে ধরা হয় এবং এতে কাজের ব্যয় নির্ধারন পদ্ধতির তুলনায় কম হিসাবনিকাশের প্রয়োজন হয়। এজন্য অনেক কোম্পানি প্রক্রিয়া ব্যয় নির্ধারণ পদ্ধতিই ব্যবহার করতে পছন্দ করে।

 প্রক্রিয়া ব্যয় নির্ধারণ কখন প্রয়োগ করা হয়? 
প্রক্রিয়া ব্যয় নির্ধারণ উপযুক্ত সেইসব কোম্পানির জন্য যারা ধারাবাহিকভাবে একই ধরনের পণ্য বিপুল পরিমাণে উৎপাদন করে এবং যেখানে উৎপাদন প্রক্রিয়া মানসম্মত ও একই ধরণের হয়। এখানে একটি অর্ডার অন্য অর্ডারের উৎপাদন প্রক্রিয়াকে প্রভাবিত করে না। তবে, যদি বিভিন্ন পণ্যের খরচে বড় ধরনের পার্থক্য থাকে, তাহলে প্রক্রিয়া ব্যয় নির্ধারণ সঠিক খরচ তথ্য দিতে পারে না। সাধারণত এই পদ্ধতি ব্যবহার করা হয় পেট্রোলিয়াম, কয়লা খনি, কেমিক্যাল, টেক্সটাইল, কাগজ, প্লাস্টিক, কাঁচ, খাদ্য, ব্যাংকিং, কুরিয়ার, সিমেন্ট এবং সাবান শিল্পে।

 ব্যবহারের কারণ 

 পণ্য বৃহৎ পরিমাণে উৎপাদন করা হয়, তবে বিক্রি হতে পারে ছোট পরিমাণে—কখনও একবারে একটি (যেমন গাড়ি, রুটি), আবার এক ডজন বা দুই ডজন (যেমন ডিম, কুকি) ইত্যাদি।
 প্রতিটি বিক্রয়ের সাথে সাথে তৈরী পন্য ব্যয় (Finished Goods) থেকে বিক্রিত পন্যের ব্যয় (Cost of Goods Sold) -এ পন্যের খরচ স্থানান্তর করতে হয়। এজন্য প্রতিটি ইউনিটের খরচ সঠিকভাবে নির্ধারণ করা জরুরি, যাতে বিক্রয় আয়ের সাথে খরচের যথাযথ মিল থাকে।
 ম্যানেজারদের উৎপাদন প্রক্রিয়ায় খরচ নিয়ন্ত্রণ বজায় রাখতে হয়। প্রক্রিয়া ব্যয় (Process Costing) তাদের এমন প্রতিবেদন দেয় যা ব্যবহার করে এক মাসের খরচ আরেক মাসের সাথে তুলনা করা যায় এবং বাজেট অনুযায়ী খরচ নিয়ন্ত্রণে রাখা সম্ভব হয়।
 ইউনিট প্রতি খরচে মাত্র কয়েক টাকা পরিবর্তন হলেও, যদি মাসে লক্ষ লক্ষ ইউনিট বিক্রি হয় তবে সামগ্রিক মুনাফায় বড় অঙ্কের পরিবর্তন আনতে পারে। তাই ম্যানেজারদের প্রতিদিন ইউনিট খরচ সতর্কভাবে পর্যবেক্ষণ করতে হয়, একই সঙ্গে বিপুল পরিমাণ কাঁচামাল ও উৎপাদন আউটপুট সামলাতে হয়।
 কিছু উপকরণ উৎপাদন প্রক্রিয়ার মাঝপথে থাকে (যেমন কেমিক্যাল), যেগুলোকে একটি মান দেওয়া প্রয়োজন। প্রক্রিয়া ব্যয় পদ্ধতি এটি করার সুযোগ দেয়। এভাবে আংশিকভাবে প্রক্রিয়াজাত উপকরণে ইতিমধ্যে যে শ্রম বা ওভারহেড খরচ লেগেছে, তা হিসাব করে একটি সমমান ইউনিট (equivalent unit) নির্ধারণ করা যায়, যা একটি পূর্ণাঙ্গ পণ্যের মূল্যের সাথে তুলনা করা সম্ভব।

 প্রক্রিয়া খরচ পদ্ধতি 
প্রক্রিয়া খরচ হিসাব করার ক্ষেত্রে চারটি মৌলিক ধাপ রয়েছে:

 উৎপাদনের প্রবাহ দেখা: প্রথমে কতো ইউনিট উৎপাদিত হয়েছে এবং কোন ধাপে রয়েছে তা দেখো।
 সমতুল্য ইউনিট বের করা: যেসব ইউনিট পুরোপুরি তৈরি হয়নি, সেগুলোকে কতটা সম্পন্ন হয়েছে তা হিসাব করে সমতুল্য ইউনিট হিসাব করো।
 মোট খরচ হিসাব করা: সমস্ত খরচ একত্রিত করে সমতুল্য ইউনিট অনুযায়ী খরচ নির্ণয় করো।
 খরচ বরাদ্দ করা: খরচগুলো সম্পূর্ণ ইউনিটে এবং শেষের অর্ধেক প্রস্তুত ইউনিটে ভাগ করো।






বিষয়শ্রেণী:ব্যবস্থাপনা হিসাববিজ্ঞান